Návrh ROZHODNUTIE RADY o pozícii, ktorá sa má zaujať v mene Európskej únie v spoločnom výbore zriadenom regionálnym dohovorom o paneuro-stredomorských preferenčných pravidlách pôvodu, pokiaľ ide o prijatie jeho rokovacieho poriadku /* COM/2014/0193 final - 2014/0105 (NLE) */





DÔVODOVÁ SPRÁVA 1. KONTEXT NÁVRHU Regionálny dohovor o paneuro-stredomorských preferenčných pravidlách pôvodu[1] (ďalej len „dohovor“) obsahuje ustanovenia o pôvode tovaru, s ktorým sa obchoduje podľa príslušných dohôd uzatvorených medzi zmluvnými stranami. Článkom 3 dohovoru sa zriadil spoločný výbor, v ktorom je zastúpená každá zmluvná strana a ktorý prijme vlastný rokovací poriadok. Článkom 3 rozhodnutia Rady 2013/94/EÚ[2] sa stanovuje, že Komisia zastupuje EÚ v spoločnom výbore. Pozíciu, ktorú má EÚ zaujať v spoločnom výbore pri prijímaní rokovacieho poriadku, by mala stanoviť Rada. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Členské štáty boli informované o návrhu rokovacieho poriadku na zasadnutí výboru pre colný kódex – sekcia pôvodu výrobkov 15. a 16. júla 2013. Na zasadnutiach paneuro-stredomorskej pracovnej skupiny 30. a 31. októbra 2012 a 14. a 15. mája 2013 sa uskutočnili konzultácie so zmluvnými stranami dohovoru a na prvom zasadnutí spoločného výboru dohovoru 29. októbra 2013 sa ukončili neformálne diskusie o návrhu rokovacieho poriadku. 3. PRÁVNE PRVKY NÁVRHU Právnym základom rozhodnutia Rady je článok 207 ods. 4 prvý pododsek v spojení s článkom 218 ods. 9 Zmluvy o fungovaní Európskej únie. Návrh patrí do výlučnej právomoci Únie. Zásada subsidiarity sa teda neuplatňuje. Navrhovaný nástroj: rozhodnutie Rady. 2014/0105 (NLE) Návrh ROZHODNUTIE RADY o pozícii, ktorá sa má zaujať v mene Európskej únie v spoločnom výbore zriadenom regionálnym dohovorom o paneuro-stredomorských preferenčných pravidlách pôvodu, pokiaľ ide o prijatie jeho rokovacieho poriadku RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9, so zreteľom na regionálny dohovor o paneuro-stredomorských preferenčných pravidlách pôvodu[3], so zreteľom na návrh Európskej komisie, keďže: (1) Regionálny dohovor o paneuro-stredomorských preferenčných pravidlách pôvodu (ďalej len „dohovor“) nadobudol platnosť 1. decembra 2012. (2) Článkom 3 ods. 1 dohovoru sa zriadil spoločný výbor, v ktorom je zastúpená každá zmluvná strana. (3) Článkom 3 rozhodnutia Rady 2013/94/EÚ[4] sa stanovuje, že Komisia zastupuje EÚ v spoločnom výbore. (4) V článku 3 ods. 4 dohovoru sa stanovuje, že spoločný výbor prijme vlastný rokovací poriadok. (5) Pozícia Únie v rámci spoločného výboru by mala spočívať v hlasovaní v prospech rokovacieho poriadku, PRIJALA TOTO ROZHODNUTIE: Článok 1 Pozícia, ktorú má Európska únia zaujať v rámci spoločného výboru regionálneho dohovoru o paneuro-stredomorských preferenčných pravidlách pôvodu, pokiaľ ide o prijatie jeho rokovacieho poriadku, sa zakladá na návrhu rokovacieho poriadku pripojenom k tomuto rozhodnutiu. Menšie zmeny v návrhu rozhodnutia môžu zástupcovia Únie v spoločnom výbore schváliť bez ďalšieho rozhodnutia Rady. Článok 2 Rozhodnutie spoločného výboru sa po jeho prijatí uverejní v Úradnom vestníku Európskej únie. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. EÚ L 54, 26.2.2013, s. 4. [2] Ú. v. EÚ L 54, 26.2.2013, s. 3. [3] Ú. v. EÚ L 54, 26.2.2013, s. 4. [4] Rozhodnutie Rady 2013/94/EÚ z 26. marca 2012 o uzatvorení regionálneho dohovoru o paneuro-stredomorských preferenčných pravidlách pôvodu (Ú. v. EÚ L 54, 26.2.2013, s. 3). Návrh Rozhodnutie č. 1/2014 spoločného výboru regionálneho dohovoru o paneuro-stredomorských preferenčných pravidlách pôvodu z, ktoré sa týka prijatia jeho rokovacieho poriadku SPOLOČNÝ VÝBOR, so zreteľom na regionálny dohovor o paneuro-stredomorských preferenčných pravidlách pôvodu, a najmä na jeho článok 3, keďže: (1) Regionálny dohovor o paneuro-stredomorských preferenčných pravidlách pôvodu (ďalej len „dohovor“) nadobudol platnosť 1. decembra 2012. (2) Článkom 3 ods. 1 dohovoru sa zriadil spoločný výbor, v ktorom je zastúpená každá zmluvná strana. (3) V článku 3 ods. 4 dohovoru sa stanovuje, že spoločný výbor prijme vlastný rokovací poriadok. PRIJAL TOTO ROZHODNUTIE: Jediný článok Týmto sa prijíma rokovací poriadok spoločného výboru regionálneho dohovoru o paneuro-stredomorských preferenčných pravidlách pôvodu, ktorý je uvedený v prílohe I k tomuto rozhodnutiu. V Bruseli Za spoločný výbor predseda výboru Príloha Rokovací poriadok spoločného výboru zriadeného regionálnym dohovorom o paneuro-stredomorských preferenčných pravidlách pôvodu Článok 1 Zloženie 1. Spoločný výbor (ďalej len „výbor“) je zložený zo zástupcov: – zmluvných strán uvedených v článku 1 ods. 3 regionálneho dohovoru o paneuro-stredomorských preferenčných pravidlách pôvodu (ďalej len „dohovor“), pre ktoré dohovor nadobudol platnosť, a – zmluvných strán, ktoré platne pristúpili k dohovoru podľa článku 5 ods. 6 dohovoru (ďalej len „zmluvné strany, pre ktoré dohovor nadobudol platnosť“). Zmluvné strany, pre ktoré dohovor nadobudol platnosť, majú hlasovacie práva. Každá zmluvná strana má jeden hlas. 2. Zmluvné strany uvedené v článku 1 ods. 3 dohovoru, pre ktoré dohovor ešte nenadobudol platnosť, a tretie krajiny, ktoré výbor vyzval, aby pristúpili k dohovoru podľa článku 5 ods. 9, majú štatút pozorovateľa vo výbore. Tieto zmluvné strany (ďalej len „zmluvné strany so štatútom pozorovateľa“) nemajú hlasovacie práva. Môžu sa však aktívne zúčastňovať diskusného fóra výboru a predkladať návrhy. 3. Sekretariáty Európskeho združenia voľného obchodu (EZVO), Agadirskej dohody a Stredoeurópskeho združenia voľného obchodu (CEFTA) majú štatút pozorovateľa vo výbore. Ak je to potrebné a ak žiadna zmluvná strana nenamieta, výbor môže rozhodnúť o prizvaní ďalších ad-hoc pozorovateľov. Pozorovatelia uvedení v prvom a druhom pododseku nemajú hlasovacie práva. Môžu sa však aktívne zúčastňovať diskusného fóra výboru a predkladať návrhy. 4. Pred každým zasadnutím výboru členovia výboru uvedení v odsekoch 1 až 3 (ďalej len „členovia výboru“) písomne informujú sekretariát o zložení ich delegácie. Počet delegátov je spravidla obmedzený na troch delegátov na každú delegáciu. Akákoľvek zmena zloženia sa musí písomne oznámiť sekretariátu, a to najneskôr do siedmich kalendárnych dní pred zasadnutím. Článok 2 Predseda Výboru predsedá zástupca Európskej komisie (ďalej len „Komisia“). Článok 3 Sekretariát Komisia vystupuje ako sekretariát výboru a v prípade potreby aj ako sekretariát podvýborov a pracovných skupín zriadených podľa článku 13. Článok 4 Korešpondencia 1. Korešpondencia týkajúca sa výboru sa predkladá Komisii a na vedomie predsedovi výboru v zásade elektronickými prostriedkami. 2. Korešpondenciu pre členov výboru im predloží sekretariát v zásade elektronickými prostriedkami. Článok 5 Zasadnutia 1. Zasadnutia výboru zvoláva predseda, a to buď z vlastnej iniciatívy, alebo na žiadosť ktorejkoľvek zmluvnej strany. 2. Zasadnutia sa konajú v Bruseli alebo, ak žiadna zmluvná strana nenamieta, na ktoromkoľvek inom mieste. 3. Predseda urobí všetko pre to, aby sa zabránilo zvolávaniu zasadnutí počas štátnych sviatkov a dní pracovného pokoja ktorejkoľvek zmluvnej strany. Na tento účel zmluvné strany, ktoré sú ochotné, oznámia sekretariátu dátumy svojich úradných sviatkov v nasledujúcom roku do konca každého kalendárneho roka. 4. Pozvánky na zasadnutia sa zasielajú všetkým členom výboru najmenej jeden mesiac pred zasadnutím. 5. Pokiaľ výbor nerozhodne inak, jeho zasadnutia nie sú verejné. Článok 6 Program 1. Predseda vypracuje predbežný program každého zasadnutia. 2. Predbežný program sa zašle všetkým členom výboru v zásade najneskôr jeden mesiac pred zasadnutím. 3. Dodatočné položky sa môžu uviesť ako hlavné body programu, ak sa predložia predsedovi najneskôr 15 kalendárnych dní pred zasadnutím. Dodatočné položky sa môžu uviesť do predbežného programu ako „rôzne“, ak sa o to požiada pred prijatím programu. 4. Výbor prijíma program na začiatku každého zasadnutia, ak žiadna zmluvná strana nenamieta. Článok 7 Zápisnica 1. Je zodpovednosťou predsedu vypracovať zápisnicu z každého zasadnutia. Zápisnica obsahuje odporúčania a závery výboru pre každý bod programu a obsahuje v prílohách k zápisnici dokumenty predložené na stretnutí, ako aj zoznam účastníkov. 2. Predseda zašle členom výboru návrh zápisnice bezodkladne a najneskôr do jedného mesiaca po zasadnutí. Členovia výboru zašlú predsedovi svoje pripomienky k návrhu zápisnice písomne najneskôr do jedného mesiaca, odkedy im boli zaslané. V prípade akýchkoľvek nezhôd danú záležitosť prerokuje výbor. V prípade pretrvávajúcich nezhôd sa príslušné pripomienky pripoja ku konečnej verzii zápisnice. Článok 8 Vykonávanie a urovnávanie sporov 1. Zmluvné strany, pre ktoré dohovor nadobudol platnosť, si vymieňajú názory na skúsenosti a problémy, ktoré sa vyskytli pri vykonávaní a uplatňovaní dohovoru. 2. Podľa článku 33 dodatku 1 k dohovoru výbor hľadá vzájomne prijateľné riešenie sporov v súvislosti s výkladom dohovoru. Článok 9 Správa dohovoru 1. Zmluvné strany, pre ktoré dohovor nadobudol platnosť, informujú výbor o dohodách o voľnom obchode uzavretých navzájom, ktoré sa vzťahujú na dohovor, a informujú sekretariát o dátume uplatňovania dohovoru v súvislosti s týmito dohodami o voľnom obchode. Sekretariát podnikne potrebné kroky na uverejnenie oznámení o splnení potrebných požiadaviek na uplatnenie kumulácie v Úradnom vestníku Európskej únie. 2. Zmluvné strany, pre ktoré dohovor nadobudol platnosť, informujú výbor o akýchkoľvek zmenách v dohodách o voľnom obchode medzi zmluvnými stranami, ktoré by mohli ovplyvniť podmienky na uplatňovanie diagonálnej kumulácie. Článok 10 Pristúpenie nových zmluvných strán 1. Výbor posúdi písomné žiadosti o prístup tretej krajiny predložené depozitárom ako hlavné pravidlo na zasadnutí po prijatí konkrétnej žiadosti. 2. Výbor posúdi, či by sa mali stanoviť prechodné opatrenia pred uzavretím dohôd o voľnom obchode medzi pristupujúcou zmluvnou stranou s ostatnými zmluvnými stranami, najmä s cieľom zabrániť nejasnostiam týkajúcim sa kumulácie s pristupujúcou zmluvnou stranou. Článok 11 Zmeny v rokovacom poriadku a dohovore 1. Rokovací poriadok výboru sa môže prehodnotiť na základe žiadosti ktorejkoľvek zmluvnej strany, pre ktorú dohovor nadobudol platnosť. 2. Ak príslušné zmluvné strany zmenia osobitné ustanovenia uvedené v dodatku II k dohovoru alebo ak sa takéto osobitné ustanovenie prijme dvoma zmluvnými stranami, tieto poskytnú sekretariátu príslušné zmeny. 3. Sekretariát oznámi depozitárovi a zmluvným stranám zmeny v dohovore, ktoré výbor prijal, vrátane jeho dodatkov. Článok 12 Rozhodnutia a odporúčania 1. Rozhodnutia a odporúčania sa prijímajú hlasovaním zmluvných strán, pre ktoré dohovor nadobudol platnosť, ktoré sú prítomné alebo zastúpené na zasadnutí výboru. Výbor je uznášaniaschopný, ak sú prítomné najmenej 2/3 zmluvných strán, pre ktoré dohovor nadobudol platnosť. Zdržanie sa hlasovania nebráni výboru prijať akty, pre ktoré sa vyžaduje jednomyseľnosť. Zmluvná strana, pre ktorú dohovor nadobudol platnosť, môže zastupovať najviac jednu ďalšiu zmluvnú stranu, pre ktorú dohovor nadobudol platnosť. Zmluvná strana, ktorá je zastupovaná, musí o tom písomne informovať predsedu pred zasadnutím. Zmluvné strany, pre ktoré dohovor nadobudol platnosť, v čo najväčšej miere zohľadňujú stanoviská, ktoré predkladajú zmluvné strany so štatútom pozorovateľa. 2. Rozhodnutia a odporúčania výboru musia obsahovať číslo, dátum prijatia a názov, ktorý sa vzťahuje na predmetnú vec. 3. Každá zmluvná strana môže vo svojom príslušnom oficiálnom jazyku (jazykoch) a v úradnom vestníku (vestníkoch) uverejniť rozhodnutia a odporúčania prijaté výborom v súlade so svojimi vnútornými pravidlami. 4. Ak je záležitosť naliehavá a nie je možné zvolať zasadnutie, výbor môže prijať svoje rozhodnutia alebo odporúčania na základe písomného postupu, ak sa tak dohodnú zmluvné strany, pre ktoré dohovor nadobudol platnosť. Na takéto písomné postupy sa uplatňuje odsek 1. Predseda môže na získanie schválenia výboru využiť písomný postup najmä v tých prípadoch, v ktorých už bol návrh rozhodnutia alebo odporúčania predmetom rokovania na zasadnutí výboru. V tom prípade predseda zašle navrhované rozhodnutie alebo odporúčanie na schválenie a stanoví lehotu na predloženie pripomienok a stanovísk podľa naliehavosti prípadu. Zmluvné strany, pre ktoré dohovor nadobudol platnosť, oznámia sekretariátu svoj súhlas alebo nesúhlas s prijatím príslušného rozhodnutia alebo odporúčania v stanovenej lehote. Ak zmluvná strana, pre ktorú dohovor nadobudol platnosť, nevyjadrí námietky voči návrhu rozhodnutia alebo odporúčania pred uplynutím tejto lehoty, považuje sa to za vyjadrenie tichého súhlasu s návrhom rozhodnutia alebo odporúčania. Predseda bezodkladne informuje všetky zmluvné strany o výsledku písomného postupu, najneskôr však do 14 kalendárnych dní od skončenia lehoty. Článok 13 Podvýbory a pracovné skupiny 1. Podvýbor alebo pracovná skupina zriadené podľa článku 3 ods. 5 dohovoru môžu navrhovať odporúčania, pripravovať rozhodnutia a vykonávať všetky ďalšie úlohy, ktoré na ne delegoval výbor. 2. Podvýbory a pracovné skupiny pravidelne podávajú výboru správy, a to najmenej jeden mesiac pred každým zasadnutím výboru. 3. Zmluvné strany so štatútom pozorovateľa a pozorovatelia uvedení v článku 1 ods. 3 môžu byť zastúpení s rovnakým štatútom pozorovateľa v každom podvýbore alebo pracovnej skupine. Článok 14 Úradný jazyk 1. Pracovným jazykom výboru je angličtina a francúzština. 2. Návrhy rozhodnutí predložené výboru musia byť vypracované v angličtine a francúzštine. Článok 15 Nadobudnutie platnosti Tento rokovací poriadok nadobúda platnosť dňom prijatia.